בס"ד

זעקת חבקוק והתפילה הנבואית[[1]](#footnote-1)

עסקנו בשיעורים האחרונים בנבואת נחום ובמסרים שלה ליאשיהו. בשיעור זה נעסוק בנבואת חבקוק. כמו נחום, גם נבואת חבקוק מופיעה ללא תאריך וכדי להבין מתי הוא ניבא יש צורך לעיין בתוכן נבואותיו. חבקוק מתנבא על הקמת הכשדים שיבואו לאחר האשורים. חבקוק הוא הנביא היחיד שלא פותח את דבריו בנבואה אלא בתגובה שלו כלפי מציאות שהוא רואה:

1. הַמַּשָּׂא אֲשֶׁר חָזָה חֲבַקּוּק הַנָּבִיא. (ב) עַד אָנָה ה' שִׁוַּעְתִּי וְלֹא תִשְׁמָע אֶזְעַק אֵלֶיךָ חָמָס וְלֹא תוֹשִׁיעַ

חבקוק מתלונן על ה' על כך שבבל עולים לשלטון. למה נפלו האשורים אם הכשדים כעת באים? מה יהיה עם המהפכה של יאשיהו? לאחר מכן, בהמשך פרק א', הוא מתאר את מה שהבבלים יעשו ובפרק ב' הוא חוזר ומתלונן:

(א) עַל מִשְׁמַרְתִּי אֶעֱמֹדָה וְאֶתְיַצְּבָה עַל מָצוֹר וַאֲצַפֶּה לִרְאוֹת מַה יְדַבֶּר בִּי וּמָה אָשִׁיב עַל תּוֹכַחְתִּי

הוא דורש תשובה! הוא מצייר מצור, מעשה שמזכיר את חוני המעגל, ודורש תשובה. 10 שנים אחרי פסח יאשיהו נינווה אומנם חרבה, אולם הבבלים עלו.

בהמשך פרק ב' מופיעה תשובת ה':

(ב) וַיַּעֲנֵנִי ה' וַיֹּאמֶר כְּתוֹב חָזוֹן וּבָאֵר עַל הַלֻּחוֹת לְמַעַן יָרוּץ קוֹרֵא בוֹ. (ג) כִּי עוֹד חָזוֹן לַמּוֹעֵד וְיָפֵחַ לַקֵּץ וְלֹא יְכַזֵּב אִם יִתְמַהְמָהּ חַכֵּה לוֹ כִּי בֹא יָבֹא לֹא יְאַחֵר

מועד הישועה עוד יבוא. הוא יתעכב, אך הוא יבוא. מטבע הלשון המוכרת לנו מיג' עיקרי האמונה, באשר לביאת המשיח, מנוסח מכאן. עליית הבבלים יוצרת שבר וה' אומר שיש דחייה והקץ לא יבוא במועד שכולם חשבו:

(ד) הִנֵּה עֻפְּלָה לֹא יָשְׁרָה נַפְשׁוֹ בּוֹ וְצַדִּיק בֶּאֱמוּנָתוֹ יִחְיֶה

יהיה חושך אולם הצדיק יחיה בישרות שלו. לרשע יש רק את עכשיו. כל זה מזכיר את ישעיהו "חתום תורה בלמודי". הוא מסתיר את הנבואות אצל התלמידים שמאמנים שזה יקרה.

השאלה שכמובן יש לשאול היא מדוע באמת נדחה הקץ? מדוע ה' הביא את הבבלים ולאחר מכן את שאר המלכויות עד היום? מדוע מהפכת יאשיהו לא הספיקה?

אם ממשיכים בפרק ב' פוגשים, לכאורה, תיאור של רשעת המלך הכשדי:

(ה) וְאַף כִּי הַיַּיִן בּוֹגֵד גֶּבֶר יָהִיר וְלֹא יִנְוֶה אֲשֶׁר הִרְחִיב כִּשְׁאוֹל נַפְשׁוֹ וְהוּא כַמָּוֶת וְלֹא יִשְׂבָּע וַיֶּאֱסֹף אֵלָיו כָּל הַגּוֹיִם וַיִּקְבֹּץ אֵלָיו כָּל הָעַמִּים. (ו) הֲלוֹא אֵלֶּה כֻלָּם עָלָיו מָשָׁל יִשָּׂאוּ וּמְלִיצָה חִידוֹת לוֹ וְיֹאמַר הוֹי הַמַּרְבֶּה לֹּא לוֹ עַד מָתַי וּמַכְבִּיד עָלָיו עַבְטִיט. (ז) הֲלוֹא פֶתַע יָקוּמוּ נֹשְׁכֶיךָ וְיִקְצוּ מְזַעְזְעֶיךָ וְהָיִיתָ לִמְשִׁסּוֹת לָמוֹ. (ח) כִּי אַתָּה שַׁלּוֹתָ גּוֹיִם רַבִּים יְשָׁלּוּךָ כָּל יֶתֶר עַמִּים מִדְּמֵי אָדָם וַחֲמַס אֶרֶץ קִרְיָה וְכָל יֹשְׁבֵי בָהּ.

זה הקץ שיבוא גם על הכשדים. אולם פתאום לאחר מכן מופיעים נבואות 'הוי' (ט-כ). נבואות 'הוי' בישעיהו פרק ה' כוונו כלפי ישראל. בנחום, עיר הדמים זו נינווה. בצפניה עיר הרשע זו ירושלים. בירמיהו 'בונה עיר בדמים' זה אליקים, ירושלים. לרוב נבואות 'הוי' מכוונת פנימה. כך גם בעמוס. וכאן עולה השאלה האם בהמשך פרק ב' הנבואה עדיין מכוונת כלפי חוץ או שמא כאן אומר ה' לחבקוק להסתכל פנימה: יהודה בימיך לא ראויה כי בונים עיר בדמים וכו'. אם מדובר על המשטר של מנשה ואמון אין בזה חידוש וזה מובן. נזכור שהמשטר והאידיאולוגיה שלהם המשיכה גם בשנים הראשונות של יאשיהו שהיה עדיין קטן.

אולם ישנה אפשרות נוספת שהמשך הפרק ממשיך ומדבר על הכשדים ומעצים את השאלה של חבקוק. זה לא מענה לחבקוק שהעם לא ראוי אלא זה מעצים את השאלה, שהרי הכשדים הם רשעים אז מדוע הם זוכים לכזו עדנה?

נראה את הפסוקים:

(ט) הוֹי בֹּצֵעַ בֶּצַע רָע לְבֵיתוֹ לָשׂוּם בַּמָּרוֹם קִנּוֹ לְהִנָּצֵל מִכַּף רָע

פסוק זה יכול להתאים גם ליהודה וגם לכשדים.

(י) יָעַצְתָּ בֹּשֶׁת לְבֵיתֶךָ קְצוֹת עַמִּים רַבִּים וְחוֹטֵא נַפְשֶׁךָ

כאן יותר משמע שמדובר על בבל.

(יא) כִּי אֶבֶן מִקִּיר תִּזְעָק וְכָפִיס מֵעֵץ יַעֲנֶנָּה

נאמר כאן שהאבן הגזולה זועקת. זה מזכיר, רק הפוך, את תקנת השבים של הגמרא שם גובים את הכסף. כאן הנבואה זועקת להחזיר את האבן.

(יב) הוֹי בֹּנֶה עִיר בְּדָמִים וְכוֹנֵן קִרְיָה בְּעַוְלָה. (יג) הֲלוֹא הִנֵּה מֵאֵת ה' צְבָאוֹת וְיִיגְעוּ עַמִּים בְּדֵי אֵשׁ וּלְאֻמִּים בְּדֵי רִיק יִעָפוּ. (יד) כִּי תִּמָּלֵא הָאָרֶץ לָדַעַת אֶת כְּבוֹד ה' כַּמַּיִם יְכַסּוּ עַל יָם.

בפסוק יג יש תיאור של פורענות על העמים ואז בפסוק יד מובא החזון לעתיד של מלאה הארץ דעה את ה' שזה מזכיר כמובן את ישעיהו פרק ב'.

בירמיהו פרק כב יג נאמר:

(יג) הוֹי בֹּנֶה בֵיתוֹ בְּלֹא צֶדֶק וַעֲלִיּוֹתָיו בְּלֹא מִשְׁפָּט בְּרֵעֵהוּ יַעֲבֹד חִנָּם וּפֹעֲלוֹ לֹא יִתֶּן לוֹ:

(יד) הָאֹמֵר אֶבְנֶה לִּי בֵּית מִדּוֹת וַעֲלִיּוֹת מְרֻוָּחִים וְקָרַע לוֹ חַלּוֹנָי וְסָפוּן בָּאָרֶז וּמָשׁוֹחַ בַּשָּׁשַׁר:

זה נאמר על יהויקים. אהרוני חפר ברמת רחל ומצא ארמון המזכיר את התיאור הזה ולכן רצה לייחס אותו ליהויקים. ירמיהו ממשיך שם:

(טו) הֲתִמְלֹךְ כִּי אַתָּה מְתַחֲרֶה בָאָרֶז אָבִיךָ הֲלוֹא אָכַל וְשָׁתָה וְעָשָׂה מִשְׁפָּט וּצְדָקָה אָז טוֹב לוֹ:

(טז) דָּן דִּין עָנִי וְאֶבְיוֹן אָז טוֹב הֲלוֹא הִיא הַדַּעַת אֹתִי נְאֻם ה': (יז) כִּי אֵין עֵינֶיךָ וְלִבְּךָ כִּי אִם עַל בִּצְעֶךָ וְעַל דַּם הַנָּקִי לִשְׁפּוֹךְ וְעַל הָעֹשֶׁק וְעַל הַמְּרוּצָה לַעֲשׂוֹת: ס (יח) לָכֵן כֹּה אָמַר ה' אֶל יְהוֹיָקִים בֶּן יֹאשִׁיָּהוּ מֶלֶךְ יְהוּדָה לֹא יִסְפְּדוּ לוֹ הוֹי אָחִי וְהוֹי אָחוֹת לֹא יִסְפְּדוּ לוֹ הוֹי אָדוֹן וְהוֹי הֹדֹה: (יט) קְבוּרַת חֲמוֹר יִקָּבֵר סָחוֹב וְהַשְׁלֵךְ מֵהָלְאָה לְשַׁעֲרֵי יְרוּשָׁלִָם: ס

ירמיהו אומר לו שיאשיהו, אביו, היה נצר לבית דוד שעשה משפט וצדקה. אולם היכן הוא הפעיל את המשפט וצדקה? על אותו משטר שירש ממנשה כך שבפועל המהפכה הייתה מוגבלת. אפשר אם כן שהנבואה על 'ותמלא הארץ דעה את' מכוונת פנימה שזה יקרה כאשר מלך כמו יאשיהו יעשה משפט וצדקה.

בפסוקים הבאים יש רמזים לכאן ולכאן:

(טו) הוֹי מַשְׁקֵה רֵעֵהוּ מְסַפֵּחַ חֲמָתְךָ וְאַף שַׁכֵּר לְמַעַן הַבִּיט עַל מְעוֹרֵיהֶם [=ערוותם]. (טז) שָׂבַעְתָּ קָלוֹן מִכָּבוֹד שְׁתֵה גַם אַתָּה וְהֵעָרֵל תִּסּוֹב עָלֶיךָ כּוֹס יְמִין ה' וְקִיקָלוֹן עַל כְּבוֹדֶךָ

יש כאן רמזים המתאימים לבבל ויש כאן שמתאימים ליהודה. פסוק יז מזכיר מאוד את פסוק ח שם דובר על בבל:

(יז) כִּי חֲמַס לְבָנוֹן יְכַסֶּךָּ וְשֹׁד בְּהֵמוֹת יְחִיתַן מִדְּמֵי אָדָם וַחֲמַס אֶרֶץ קִרְיָה וְכָל יֹשְׁבֵי בָהּ

בסופו של דבר נראה שיש בדברי הנביא דו משמעות. הפרק מסתיים במילים (כ): "וַה' בְּהֵיכַל קָדְשׁוֹ הַס מִפָּנָיו כָּל הָאָרֶץ". מתי זה יקרה? כאשר שלטון הרשעים יגמר. זה יכול לקרות כאשר יאשיהו יטהר את ירושלים וזה מה שעולה מצפניה פרק א', אולם זה יכול לקרות גם כאשר בבל יפלו כמו שאשור נפלו.

**התפילה הנבואית**

נעבור לפרק ג' שהופך את הזעקה לתפילה. תפילה היא מלשון פלילים, משפט, אך בסגנון אחר. חנה מתפללת אל ה' היא בעצם מתווכחת. תפילה היא לא רק בקשת רחמים. כך עשה אברהם בסדום. ה' בחר בו על מנת שיתווכח. גם חבקוק מתווכח. שגיונות זה כמו היגיון.

יש כאן מעין מזמור תהילים. תחילה הוא פותח בשבח בו הוא מזכיר את פעולות ה' ורומז לאירועים רבים: מעמד הר סיני, קריעת ים סוף, מעבר הירדן, שמש בגבעון דום ועוד. כל זה אומר שכשכם שהכאת את המצרים ואת המלכים בימי יהושע, כך התקווה היא שתעשה זאת גם כעת. בהמשך הוא מתאר את מה שיעשה ה' לאויבים (טז-יז) והוא מסיים:

(יח) וַאֲנִי בַּה' אֶעְלוֹזָה אָגִילָה בֵּאלֹהֵי יִשְׁעִי: (יט) ה' אֲדֹנָי חֵילִי וַיָּשֶׂם רַגְלַי כָּאַיָּלוֹת וְעַל בָּמוֹתַי יַדְרִכֵנִי לַמְנַצֵּחַ בִּנְגִינוֹתָי

זה השמחה שלו לאור הישועה של ה'. פסוק יט לקוח משירת דוד (שמ"ב כ"ב לד):

(לד) מְשַׁוֶּה רגליו רַגְלַי כָּאַיָּלוֹת וְעַל בָּמוֹתַי יַעֲמִדֵנִי

חבקוק מסיים, אם כן, את דבריו בתפילה ולא בזעקה.

גם בירמיהו יש דברים דומים. גם ירמיהו זועק על אי צדק. כך בפרק י"ב "צַדִּיק אַתָּה ה' כִּי אָרִיב אֵלֶיךָ אַךְ מִשְׁפָּטִים אֲדַבֵּר אוֹתָךְ מַדּוּעַ דֶּרֶךְ רְשָׁעִים צָלֵחָה שָׁלוּ כָּל בֹּגְדֵי בָגֶד". הוא אומר: אני יודע שבסוף תצדק אך מה יהיה בינתיים: מדוע כעת זה נראה ככה?

אצל ירמיהו רדיפה פרטית כמו תלמידי ישעיהו בימי מנשה. ירמיהו נרדף ע"י יהוקיים ואנשיו. בפסוק ג מבקש ירמיהו "והקדשם ליום הרגה". ה' עונה לו אל תבקש את זה כי גם אחיך הם רודפים שלך (ו): "כִּי גַם אַחֶיךָ וּבֵית אָבִיךָ גַּם הֵמָּה בָּגְדוּ בָךְ גַּם הֵמָּה קָרְאוּ אַחֲרֶיךָ מָלֵא אַל תַּאֲמֵן בָּם כִּי יְדַבְּרוּ אֵלֶיךָ טוֹבוֹת". אצל חבקוק הזעקה היא על הרקע הכללי, לא על רקע אישי.

בפרק י"ד, יא אומר ה' לירמיהו מה שלא אמר לחבקוק - הוא אומר לו לא להתפלל.

בסוף הפרק ירמיהו שואל מה אתה מוצא מהגויים הרי אין לך שם עם כמונו? ה' עונה לו שכעת התפילות לא יעזרו בגלל מנשה.

השאלה שנשאלת היא למה יאשיהו לא יועיל? התשובה בספר ירמיהו היא שיהויקים חזר לשיטת מנשה. אם כן, התפילה של ירמיהו לא מתקבלת.

בירמיהו פרק ל"ב אפשר לראות את ההתנגשות העצומה בין תפילה לנבואה. ירמיהו קונה שדה במציאות שאין לך שום ערך בשל מעשי הכשדים והמלחמה. לאחר מעשה הקניין הוא מתפלל ומתחנן לה': הוא מתחיל מהבריאה ומציאת מצריים ('זרוע נטויה'). הוא מצטט את משה "עושה חסד לאלפים". הוא מדבר על ירושת הארץ ואז הוא מגיע לתפילה וזועק כלפי ה': מה שאמרת לי לעשות לא הגינוי, לקנות שדה כאשר העיר ניתנת ביד הכשדים. תציל את העיר שלך, זועק ירמיהו. זו תפילה נבואית בשיאה. ה' עונה שבעצם העיר תחרב ולא ניתן לשנות את הגזרה. מאבקו של יאשיהו לא הצליח. בסוף הפרק הוא מסיים שאחרי הרעה הזו תבוא טובה ואשיב את שבות העם.

1. סיכום מתוך שיעור שהועבר במכללת הרצוג בשנת תשע"ג. סוכם על ידי צוות אתר התנ"ך. [↑](#footnote-ref-1)